Teaduskonnal on tekkinud rahvusvaheline tuntus ja koostöösidemeid mitmete Euroopa ülikoolide õigusteaduskondade  ja uurimiskeskustega. Teaduskond on Eestis ainus akadeemiline struktuuriüksus, kus õppetöö toimub riiklikult akrediteeritud õppekavade alusel kõigis akadeemilise õigushariduse astmetes (bakalaureuse-, magistri- ja doktoriõppes). Aastatel 1993-1995 läbi viidud õigusteaduse õppekavade reform, õppejõudude kvalifikatsiooni tõus, samuti välisõppejõudude ja Eesti tippjuristide-praktikute kaasamine õppetöösse on võimaldanud õppeprotsessi kaasajastada ja viia vastavusse euroopaliku õigushariduse nõuetega.  Teaduspõhine õpe on taganud teaduskonna lõpetajate tööleasumise juristi kõrgkvalifikatsiooni nõudvatele ametikohtadele (advokaadid, notarid, prokurörid, kohtunikud jne). Teaduskonna lõpetajad töötavad edukalt ka teistes valdkondades - riigi- ja kohaliku omavalitsuse asutustes, pankades ning mitmesugustes muudes erafirmades. Paljud teaduskonna lõpetajad on edukalt jätkanud õpinguid välisriikide ülikoolides nii magistri- kui doktoriõppes.